title: Komission täytäntöönpanoasetus (EU) 2016/38, annettu 14 päivänä tammikuuta 2016, asetuksen (EY) N:o 555/2008 muuttamisesta viinialan kansallisten tukiohjelmien investointeihin ja innovointiin tarkoitetun tuen ennakoiden enimmäismäärän osalta

text:
               16.1.2016

               FI

               Euroopan unionin virallinen lehti

               L 11/1

         KOMISSION TÄYTÄNTÖÖNPANOASETUS (EU) 2016/38,
   annettu 14 päivänä tammikuuta 2016,
   asetuksen (EY) N:o 555/2008 muuttamisesta viinialan kansallisten tukiohjelmien investointeihin ja innovointiin tarkoitetun tuen ennakoiden enimmäismäärän osalta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EY) N:o 1234/2007 (1) kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 ja erityisesti sen 54 artiklan b ja f alakohdan,
   sekä katsoo seuraavaa:

               (1)

               Komission asetuksen (EY) N:o 555/2008 (2) 19 artiklan 2 kohdassa ja 20 c artiklan 2 kohdassa säädetään viinialan kansallisten tukiohjelmien investointeihin ja innovointiin myönnettävän tuen taloushallinnosta. Kyseisissä säännöksissä vahvistetaan ennakoiden enimmäismääräksi 50 prosenttia investointitoimenpiteen osalta varainhoitovuosina 2013, 2014 ja 2015 ja innovointitoimenpiteen osalta varainhoitovuosina 2014 ja 2015. Tätä tavanomaiseen 20 prosentin enimmäismäärään verrattuna väliaikaista lisäystä olisi kuitenkin sovellettava edelleen vuonna 2016, jotta helpotettaisiin kyseisten toimenpiteiden täytäntöönpanoa, kun otetaan huomioon monissa jäsenvaltioissa yhä vallitseva vaikea taloudellinen tilanne.

               (2)

               Sen vuoksi asetusta (EY) N:o 555/2008 olisi muutettava.

               (3)

               Jotta varmistettaisiin investointi- ja innovointitoimenpiteille vahvistettujen edellytysten jatkuvuus ennakoiden osalta ja jotta suljettaisiin pois syrjintä tuensaajien välillä, tätä asetusta olisi sovellettava 1 päivästä tammikuuta 2016.

               (4)

               Tässä asetuksessa säädetyt toimenpiteet ovat maatalouden yhteisen markkinajärjestelyn komitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Muutetaan asetus (EY) N:o 555/2008 seuraavasti:

               1)

               Korvataan 19 artiklan 2 kohdan toinen alakohta seuraavasti:
               ”Ennakon määrä saa olla enintään 20 prosenttia investointiin liittyvästä julkisesta tuesta, ja ennakon maksamisen edellytyksenä on 110 prosenttia ennakon määrästä olevan pankkitakuun tai vastaavan vakuuden asettaminen. Kun kyseessä ovat investoinnit, joista tehtiin tuen myöntämistä koskeva yksittäinen päätös varainhoitovuonna 2013, 2014, 2015 tai 2016, ennakon määrää voidaan kuitenkin lisätä enintään 50 prosenttiin kyseiseen investointiin liittyvästä julkisesta tuesta. Komission delegoidun asetuksen (EU) N:o 907/2014 (3) 23 artiklan soveltamiseksi koko maksettu ennakko on käytettävä asianomaisen toimen täytäntöönpanoon kahden vuoden kuluessa ennakon maksamisesta.

                  (3)  Komission delegoitu asetus (EU) N:o 907/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä maksajavirastojen ja muiden elinten, varainhoidon, tilien tarkastamisen, vakuuksien sekä euron käytön osalta (EUVL L 255, 28.8.2014, s. 18).”"

               2)

               Korvataan 20 c artiklan 2 kohdan toinen alakohta seuraavasti:
               ”Ennakon määrä saa olla enintään 20 prosenttia innovaatioinvestointiin liittyvästä julkisesta tuesta, ja ennakon maksamisen edellytyksenä on 110 prosenttia ennakon määrästä olevan pankkitakuun tai vastaavan vakuuden asettaminen. Kun kyseessä ovat innovaatioinvestoinnit, joista tehtiin tuen myöntämistä koskeva yksittäinen päätös varainhoitovuonna 2014, 2015 tai 2016, ennakon määrää voidaan kuitenkin lisätä enintään 50 prosenttiin kyseiseen investointiin liittyvästä julkisesta tuesta. Delegoidun asetuksen (EU) N:o 907/2014 23 artiklan soveltamiseksi koko maksettu ennakko on käytettävä asianomaisen toimen täytäntöönpanoon kahden vuoden kuluessa ennakon maksamisesta.”

         2 artikla
   Voimaantulo ja soveltaminen
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivästä tammikuuta 2016.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 14 päivänä tammikuuta 2016.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 671.

      (2)  Komission asetus (EY) N:o 555/2008, annettu 27 päivänä kesäkuuta 2008, viinialan yhteisestä markkinajärjestelystä annetun neuvoston asetuksen (EY) N:o 479/2008 soveltamista koskevista yksityiskohtaisista säännöistä tukiohjelmien, kolmansien maiden kanssa käytävän kaupan, tuotantokyvyn ja viinialan tarkastusten osalta (EUVL L 170, 30.6.2008, s. 1).


title: Komission täytäntöönpanoasetus (EU) 2016/1089, annettu 5 päivänä heinäkuuta 2016, dikuparioksidin hyväksymisestä vanhana tehoaineena käytettäväksi biosidivalmisteissa valmisteryhmässä 21 (ETA:n kannalta merkityksellinen teksti)

text:
               6.7.2016

               FI

               Euroopan unionin virallinen lehti

               L 180/25

         KOMISSION TÄYTÄNTÖÖNPANOASETUS (EU) 2016/1089,
   annettu 5 päivänä heinäkuuta 2016,
   dikuparioksidin hyväksymisestä vanhana tehoaineena käytettäväksi biosidivalmisteissa valmisteryhmässä 21
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 89 artiklan 1 kohdan kolmannen alakohdan,
   sekä katsoo seuraavaa:

               (1)

               Komission delegoidussa asetuksessa (EU) N:o 1062/2014 (2) vahvistetaan luettelo vanhoista tehoaineista, jotka on arvioitava sen selvittämiseksi, voidaanko ne mahdollisesti hyväksyä käytettäviksi biosidivalmisteissa. Luettelossa on mukana dikuparioksidi.

               (2)

               Dikuparioksidi on arvioitu käytettäväksi valmisteryhmässä 21 (antifouling-valmisteet), sellaisena kuin se kuvataan asetuksen (EU) N:o 528/2012 liitteessä V.

               (3)

               Ranska, joka oli nimetty arvioinnista vastaavaksi toimivaltaiseksi viranomaiseksi, toimitti arviointikertomuksen sekä suosituksensa 31 päivänä lokakuuta 2014.

               (4)

               Biosidivalmistekomitea valmisteli 9 päivänä joulukuuta 2015 Euroopan kemikaaliviraston lausunnon delegoidun asetuksen (EU) N:o 1062/2014 7 artiklan 2 kohdan mukaisesti ottaen huomioon arvioinnista vastaavan toimivaltaisen viranomaisen päätelmät.

               (5)

               Kyseisen lausunnon mukaan valmisteryhmään 21 kuuluvien biosidivalmisteiden, jotka sisältävät dikuparioksidia, voidaan olettaa täyttävän asetuksen (EU) N:o 528/2012 19 artiklan 1 kohdan b alakohdassa säädetyt kriteerit edellyttäen, että niiden käyttöä koskevia tiettyjä spesifikaatioita ja edellytyksiä noudatetaan.

               (6)

               Olisi vielä kuitenkin varmistettava, että antifouling-valmisteiden käyttöön liittyvät riskit ovat hyväksyttävissä ja että ehdotetut riskinhallintatoimenpiteet ovat sopivia. Jotta nykyisten antifouling-tehoaineiden hyväksyntöjen uusimisen aikaan olisi helpompaa tarkastella ja verrata näihin aineisiin liittyviä riskejä ja hyötyjä sekä niihin sovellettuja riskinhallintatoimenpiteitä, näiden kaikkien aineiden hyväksymisen päättymispäivän olisi oltava sama.

               (7)

               Siksi on aiheellista hyväksyä dikuparioksidin käyttö valmisteryhmään 21 kuuluvissa biosidivalmisteissa edellyttäen, että tiettyjä spesifikaatioita ja edellytyksiä noudatetaan.

               (8)

               Kohtuullinen määräaika on tarpeen ennen tehoaineen hyväksymistä, jotta asianomaiset osapuolet voivat tarvittavalla tavalla valmistautua uusiin vaatimuksiin.

               (9)

               Tässä asetuksessa säädetyt toimenpiteet ovat pysyvän biosidivalmistekomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksytään dikuparioksidi käytettäväksi tehoaineena biosidivalmisteissa valmisteryhmässä 21 siten, että sovelletaan liitteessä vahvistettuja spesifikaatioita ja edellytyksiä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 5 päivänä heinäkuuta 2016.

            Komission puolesta

            Puheenjohtaja

         Jean-Claude JUNCKER

      (1)  EUVL L 167, 27.6.2012, s. 1.

      (2)  Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteisiin sisältyvien vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

      LIITE

                  Yleisnimi

                  IUPAC-nimi
                  Tunnistenumero

                  Tehoaineen vähimmäispuhtausaste (1)

                  Hyväksymispäivä

                  Hyväksymisen päättymispäivä

                  Valmisteryhmä

                  Erityisedellytykset

                  Dikuparioksidi

                  IUPAC-nimi:
                  Kupari(I)oksidi
                  EY-numero: 215-270-7
                  CAS-numero: 1317-39-1

                  94,2 painoprosenttia (w/w)

                  1. tammikuuta 2018

                  31. joulukuuta 2025

                  21

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Jos dikuparioksidia sisältäville valmisteille annetaan myöhemmin lupa muuhun kuin ammattikäyttöön tarkoitetuissa valmisteissa, henkilöiden, jotka asettavat valmisteita saataville markkinoilla muita kuin ammattikäyttäjiä varten, on varmistettava, että valmisteiden mukana on asianmukaiset käsineet.
                  Biosidivalmisteiden lupien on täytettävä seuraavat edellytykset:

                              1)

                              Teollisuus- tai ammattikäytössä on noudatettava turvallisia työtapoja ja asianmukaisia järjestelyjä. Jos valmisteita käytettäessä altistumista ei voida muilla keinoin vähentää hyväksyttävälle tasolle, on käytettävä asianmukaisia henkilönsuojaimia.

                              2)

                              Merkinnöissä ja mahdollisissa käyttöohjeissa on ilmoitettava, että lapset on pidettävä poissa käsiteltyjen pintojen läheisyydestä, kunnes käsitellyt pinnat ovat kuivat.

                              3)

                              Merkinnöissä ja mahdollisissa käyttöturvallisuustiedotteissa on mainittava, että käyttö-, ylläpito- ja korjaustoimet on suoritettava eristetyllä alueella tai läpäisemättömällä kovalla alustalla, jossa on suojareunukset, tai maaperän peittävällä läpäisemättömällä materiaalilla, jotta estetään valumat ja valmisteen pääsy ympäristöön, ja että mahdolliset dikuparioksidia sisältävät valumat tai jäte on kerättävä uudelleenkäyttöä tai hävittämistä varten.

                              4)

                              Niiden valmisteiden osalta, joista voi jäädä jäämiä elintarvikkeisiin tai rehuihin, on tarkistettava, onko tarpeen asettaa uudet jäämien enimmäismäärät tai muuttaa voimassa olevia jäämien enimmäismääriä Euroopan parlamentin ja neuvoston asetuksen (EY) N:o 470/2009 (2) tai Euroopan parlamentin ja neuvoston asetuksen (EY) N:o 396/2005 (3) mukaisesti, ja toteutettava kaikki asianmukaiset riskinhallintatoimenpiteet sen varmistamiseksi, etteivät sovellettavat jäämien enimmäismäärät ylity.

         (1)  Tässä sarakkeessa ilmoitettu puhtaus on tehoaineen vähimmäispuhtausaste, jota on käytetty asetuksen (EU) N:o 528/2012 89 artiklan 1 kohdan mukaisesti tehtyä arviointia varten. Markkinoille saatetussa tuotteessa olevan tehoaineen puhtausaste voi poiketa vähimmäispuhtausasteesta, jos sen on todettu teknisesti vastaavan arvioitua tehoainetta.

         (2)  Euroopan parlamentin ja neuvoston asetus (EY) N:o 470/2009, annettu 6 päivänä toukokuuta 2009, yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta (EUVL L 152, 16.6.2009, s. 11).

         (3)  Torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annettu Euroopan parlamentin ja neuvoston asetus (EY) N:o 396/2005 (EUVL L 70, 16.3.2005, s. 1).


title: Neuvoston täytäntöönpanoasetus (EU) N:o 673/2012, annettu 23 päivänä heinäkuuta 2012 , Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 32 artiklan 1 kohdan täytäntöönpanosta

text:
               24.7.2012

               FI

               Euroopan unionin virallinen lehti

               L 196/8

         NEUVOSTON TÄYTÄNTÖÖNPANOASETUS (EU) N:o 673/2012,
   annettu 23 päivänä heinäkuuta 2012,
   Syyrian tilanteen johdosta määrättävistä rajoittavista toimenpiteistä annetun asetuksen (EU) N:o 36/2012 32 artiklan 1 kohdan täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon asetuksen (EU) N:o 36/2012 (1) ja erityisesti sen 32 artiklan 1 kohdan,
   sekä katsoo seuraavaa:

               (1)

               Neuvosto hyväksyi 18 päivänä tammikuuta 2012 asetuksen (EU) N:o 36/2012.

               (2)

               Syyrian tilanteen vakavuus huomioon ottaen ja Syyriaan kohdistettavista rajoittavista toimenpiteistä annetun päätöksen 2011/782/YUTP täytäntöönpanosta 23 päivänä heinäkuuta 2012 annetun neuvoston täytäntöönpanopäätöksen 2012/424/YUTP (2) mukaisesti uusia henkilöitä ja yhteisöjä olisi lisättävä asetuksen (EU) N:o 36/2012 liitteessä II olevaan luetteloon luonnollisista henkilöistä, oikeushenkilöistä, yhteisöistä ja elimistä, joihin sovelletaan rajoittavia toimenpiteitä,

         ON HYVÄKSYNYT TÄMÄN ASETUKSEN:
   1 artikla
   Lisätään tämän asetuksen liitteessä luetellut henkilöt ja yhteisöt asetuksen (EU) N:o 36/2012 liitteessä II olevaan luetteloon.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä heinäkuuta 2012.

            Neuvoston puolesta

            Puheenjohtaja

         C. ASHTON

      (1)  EUVL L 16, 19.1.2012, s. 1.

      (2)  Katso tämän virallisen lehden sivu 81.

      LIITE

         1 artiklassa tarkoitetut henkilöt ja yhteisöt

         Henkilöt

                  Nimi

                  Tunnistustiedot

                  Perusteet

                  Luetteloon merkitsemisen päivämäärä

                  1.

                  Prikaatikenraali
                  Sha’afiq Masa

                  Maavoimien tiedustelupalvelun 215. osaston (Damaskos) johtaja. Vastuussa pidätettyjen opposition edustajien kidutuksesta. Osallistuu siviiliväestöön kohdistuviin tukahduttamistoimiin.

                  24.7.2012

                  2.

                  Prikaatikenraali
                  Burhan Qadour

                  Maavoimien tiedustelupalvelun 291. osaston (Damaskos) johtaja. Vastuussa pidätettyjen opposition edustajien kidutuksesta.

                  24.7.2012

                  3.

                  Prikaatikenraali
                  Salah Hamad

                  Maavoimien tiedustelupalvelun 291. osaston (Damaskos) apulaisjohtaja. Vastuussa pidätettyjen opposition edustajien kidutuksesta.

                  24.7.2012

                  4.

                  Prikaatikenraali Muhammad
                  (tai Mohammed) Khallouf (alias Abou Ezzat)

                  Maavoimien tiedustelupalvelun 235. osaston, "Palestine", (Damaskos) johtaja. Kyseinen osasto on keskeinen armeijan tukahduttamiskoneistossa. Osallistuu suoraan opposition edustajiin kohdistuviin tukahduttamistoimiin. Vastuussa pidätettyjen opposition edustajien kidutuksesta.

                  24.7.2012

                  5.

                  Kenraalimajuri Riad al-Ahmed

                  Maavoimien tiedustelupalvelun Lattakian osaston johtaja. Vastuussa pidätettyjen opposition edustajien kidutuksesta ja murhaamisesta.

                  24.7.2012

                  6.

                  Prikaatikenraali
                  Abdul Salam Fajr Mahmoud

                  Ilmavoimien tiedustelupalvelun Bab Tuman osaston (Damaskos) johtaja. Vastuussa pidätettyjen opposition edustajien kidutuksesta.

                  24.7.2012

                  7.

                  Prikaatikenraali
                  Jawdat al-Ahmed

                  Ilmavoimien tiedustelupalvelun Homsin osaston johtaja. Vastuussa pidätettyjen opposition edustajien kidutuspaikasta.

                  24.7.2012

                  8.

                  Eversti
                  Qusay Mihoub

                  Ilmavoimien tiedustelupalvelun Deraan osaston johtaja (lähetetty Damaskoksesta Deraan mielenosoitusten alettua Deraan kaupungissa). Vastuussa pidätettyjen opposition edustajien kidutuksesta.

                  24.7.2012

                  9.

                  Eversti
                  Suhail Al-Abdullah

                  Ilmavoimien tiedustelupalvelun Lattakian osaston johtaja. Vastuussa pidätettyjen opposition edustajien kidutuksesta.

                  24.7.2012

                  10.

                  Prikaatikenraali
                  Khudr Khudr

                  Yleisen tiedustelupalvelun Lattakian osaston johtaja. Vastuussa pidätettyjen opposition edustajien kidutuksesta.

                  24.7.2012

                  11.

                  Prikaatikenraali
                  Ibrahim Ma’ala

                  Yleisen tiedustelupalvelun 285. osaston (Damaskos) johtaja (nimitetty prkenr Hussam Fendin tilalle v. 2011 lopussa). Vastuussa pidätettyjen opposition edustajien kidutuksesta.

                  24.7.2012

                  12.

                  Prikaatikenraali
                  Firas Al-Hamed

                  Yleisen tiedustelupalvelun 318. osaston (Homs) johtaja. Vastuussa pidätettyjen opposition edustajien kidutuksesta.

                  24.7.2012

                  13.

                  Prikaatikenraali
                  Hussam Luqa

                  Poliittisen turvallisuuden pääosaston Homsin osaston johtaja huhtikuusta 2012 (prkenr. Nasr al-Alin seuraaja). Vastuussa pidätettyjen opposition edustajien kidutuksesta.

                  24.7.2012

                  14.

                  Prikaatikenraali
                  Taha Taha

                  Poliittisen turvallisuuden pääosaston Lattakian osaston paikallisvastaava. Vastuussa pidätettyjen opposition edustajien kidutuksesta.

                  24.7.2012

                  15.

                  Prikaatikenraali
                  Nasr al-Ali

                  Poliittisen turvallisuuden pääosaston Deraan paikallisvastaava (ent. Homsin osaston johtaja). Vastuussa pidätettyjen opposition edustajien kidutuksesta.

                  24.7.2012

                  16.

                  Bassel Bilal

                  Poliisi Idlibin keskusvankilassa. Osallistunut suoraan Idlibin keskusvankilassa pidätettyinä olevien opposition edustajien kidutukseen.

                  24.7.2012

                  17.

                  Ahmad Kafan

                  Poliisi Idlibin keskusvankilassa. Osallistunut suoraan Idlibin keskusvankilassa pidätettyinä olevien opposition edustajien kidutukseen.

                  24.7.2012

                  18.

                  Bassam al-Misri

                  Poliisi Idlibin keskusvankilassa. Osallistunut suoraan Idlibin keskusvankilassa pidätettyinä olevien opposition edustajien kidutukseen.

                  24.7.2012

                  19.

                  Ahmed al-Jarroucheh

                  Syntynyt v. 1957

                  Yleisen tiedustelupalvelun ulkoisen osaston (279. osaston) johtaja. Tässä ominaisuudessa vastuussa yleisen tiedustelupalvelun järjestelyistä Syyrian suurlähetystöissä. Osallistuu suoraan opposition edustajiin kohdistuviin Syyrian viranomaisten toteuttamiin tukahduttamistoimiin, vastuualueena erityisesti ulkomailla oleskelevien syyrialaisten opposition tukahduttaminen.

                  24.7.2012

                  20.

                  Michel Kassouha
                  (alias Ahmed Salem, alias Ahmed Salem Hassan)

                  Syntynyt 1.2.1948

                  Syyrian turvallisuuspalvelun jäsen 1970-luvun alusta. Osallistunut opposition vastaiseen taisteluun Ranskassa ja Saksassa. Maaliskuusta 2006 vastuussa Syyrian yleisen tiedustelupalvelun 273. osaston suhteista. Vanhastaan johtajiston jäsenenä kuuluu yleisen tiedustelupalvelun johtajan Ali Mamloukin lähipiiriin; viimeksi mainittu on eräs hallinnon turvallisuusjohdon keskeinen hahmo, johon on kohdistettu EU:n rajoittavia toimenpiteitä 9.5.2011 alkaen. Tukee suoraan opposition edustajiin kohdistuvia hallinnon toteuttamia tukahduttamistoimia, vastuualueena erityisesti ulkomailla oleskelevien syyrialaisten opposition tukahduttaminen.

                  24.7.2012

                  21.

                  Kenraali Ghassan Jaoudat Ismail

                  Syntynyt v. 1960
                  Kotoisin: Derikich, Tartusin alue

                  Vastuussa ilmavoimien tiedustelupalvelun komennusosastosta, joka johtaa yhteistyössä erikoisoperaatioiden osaston kanssa ilmavoimien tiedustelupalvelun eliittijoukkoja, joilla on tärkeä rooli hallinnon toteuttamissa tukahduttamistoimissa. Tässä ominaisuudessa Ghassan Jaoudat Ismail kuuluu sotilasjohtajiin, jotka toteuttavat suoraan opposition edustajiin kohdistuvia hallinnon tukahduttamistoimia.

                  24.7.2012

                  22.

                  Kenraali Amer al-Achi (alias Amis al Ashi, alias Ammar Aachi, alias Amer Ashi)

                  Aleppon sotakoulun loppututkinnon suorittanut. Ilmavoimien tiedustelupalvelun tiedusteluosaston päällikkö (vuodesta 2012), kuuluu Syyrian puolustusministerin Daoud Rajahin lähipiiriin. Ilmavoimien tiedustelupalvelun jäsenenä Amer al- Achi on osallistunut syyrialaisen opposition tukahduttamistoimiin.

                  24.7.2012

                  23.

                  Kenraali Mohammed Ali Nasr (tai Mohammed Ali Naser)

                  Syntynyt n. v. 1964

                  Kuuluu presidentin nuoremman veljen Maher al-Assad lähipiiriin. On suorittanut olennaisen osan urastaan tasavaltalaiskaartissa. On kuulunut vuodesta 2010 yleisen tiedustelupalvelun sisäiseen osastoon (251. osastoon), jonka tehtävänä on taistella poliittista oppositiota vastaan. Kenraali Mohammed Ali osallistuu suoraan yhtenä päävastuullisena opposition edustajiin kohdistuviin tukahduttamistoimiin.

                  24.7.2012

                  24.

                  Kenraali Issam Hallaq

                  Ilmavoimien esikuntapäällikkö vuodesta 2010. Komentaa opposition edustajiin kohdistuvia ilmaoperaatioita.

                  24.7.2012

                  25.

                  Ezzedine Ismael

                  Syntynyt 1940-luvun puolivälissä (luultavasti v. 1947).
                  Syntymäpaikka: Bastir, Jablehin alue

                  Eläkkeellä oleva kenraali ja vanhastaan ilmavoimien tiedustelupalvelun johtajistoon kuuluvana ollut sen johdossa 2000-luvun alusta. Nimitetty Syyrian presidentin poliittisten ja turvallisuusasioiden neuvonantajaksi v. 2006. Tässä ominaisuudessa Ezzedine Ismael osallistuu opposition edustajiin kohdistuvaan hallinnon tukahduttamispolitiikkaan.

                  24.7.2012

                  26.

                  Samir Joumaa (alias Abou Sami)

                  Syntynyt n. 1962

                  On ollut jo lähes 20 vuotta Mohammad Nassif Kheir Bekin kabinettijohtaja. Viimeksi mainittu kuuluu Bachar al-Assadin pääneuvonantajiin turvallisuusasioissa ja hoitaa virallisesti varapresidentti Farouk al-Charehin adjutantin virkaa. Samir Joumaa, joka kuuluu Bachar al-Asadin ja Mohammed Nassif Kheir Bekin lähipiiriin, osallistuu opposition edustajiin kohdistuvaan hallinnon tukahduttamispolitiikkaan.

                  24.7.2012

         Yhteisöt

                  Nimi

                  Tunnistustiedot

                  Perusteet

                  Luetteloon merkitsemisen päivämäärä

                  1.

                  Drex Technologies S.A.

                  Perustamispäivämäärä: 4. heinäkuuta 2000
                  Perustamisnumero: 394678
                  Johtaja: Rami Makhlouf
                  Rekisterinimi: Mossack Fonseca & Co (BVI) Ltd

                  Drex Technologies on kokonaan Rami Makhloufin omistuksessa. Rami Makhlouf kuuluu niiden henkilöiden luetteloon, joihin kohdistetaan EU:n pakotteita heidän Syyrian hallinnolle antamansa taloudellisen tuen johdosta. Rami Makhlouf käyttää Drex Technologies -yhtiötä helpottamaan ja hallinnoimaan kansainvälisiä omistuksiaan, joihin kuuluu osake-enemmistö SyriaTel-yhtiössä, jonka EU on aiemmin merkinnyt luetteloon sillä perusteella, että myös se tukee taloudellisesti Syyrian hallintoa.

                  24.7.2012

                  2.

                  Cotton Marketing Organisation

                              Osoite: Bab Al-Faraj P.O. Box 729, Alep

                              Puh.: +96321 2239495/6/7/8

                              Cmo-aleppo@mail.sy

                              www.cmo.gov.sy

                  Valtion omistaja yhtiö. Tukee taloudellisesti Syyrian hallintoa.

                  3.

                  Syrian Arab Airlines (alias SAA, alias Syrian Air)

                              Al-Mohafazeh Square, P.O. Box 417, Damascus, Syria

                              Puh. +963112240774

                  Hallituksen määräysvallassa oleva julkinen yhtiö. Tukee taloudellisesti hallitusta.

                  24.7.2012


title: Komission täytäntöönpanoasetus (EU) 2016/131, annettu 1 päivänä helmikuuta 2016, C(M)IT/MIT:n (3:1) hyväksymisestä vanhana tehoaineena käytettäväksi biosidivalmisteissa valmisteryhmissä 2, 4, 6, 11, 12 ja 13 (ETA:n kannalta merkityksellinen teksti)

text:
               2.2.2016

               FI

               Euroopan unionin virallinen lehti

               L 25/48

         KOMISSION TÄYTÄNTÖÖNPANOASETUS (EU) 2016/131,
   annettu 1 päivänä helmikuuta 2016,
   C(M)IT/MIT:n (3:1) hyväksymisestä vanhana tehoaineena käytettäväksi biosidivalmisteissa valmisteryhmissä 2, 4, 6, 11, 12 ja 13
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 89 artiklan 1 kohdan kolmannen alakohdan,
   sekä katsoo seuraavaa:

               (1)

               Komission delegoidussa asetuksessa (EU) N:o 1062/2014 (2) vahvistetaan luettelo vanhoista tehoaineista, jotka on arvioitava sen selvittämiseksi, voidaanko ne mahdollisesti hyväksyä käytettäviksi biosidivalmisteissa. Luetteloon kuuluu C(M)IT/MIT (3:1).

               (2)

               C(M)IT/MIT (3:1) on arvioitu Euroopan parlamentin ja neuvoston direktiivin 98/8/EY (3) 16 artiklan 2 kohdan mukaisesti käytettäväksi kyseisen direktiivin liitteessä V määritellyssä tuotetyypissä 2 (yksityisten ja julkisten terveydenhuollon tilojen desinfiointiaineet sekä muut biosidituotteet), tuotetyypissä 4 (desinfiointiaineet tiloihin, joissa on elintarvikkeita tai rehuja), tuotetyypissä 6 (suljetuissa astioissa käytettävät säilytysaineet), tuotetyypissä 11 (nestejäähdytyksessä ja prosessijärjestelmissä käytettävät säilytysaineet), tuotetyypissä 12 (limanestoaineet) ja tuotetyypissä 13 (metallintyöstönesteiden säilytysaineet), jotka vastaavat asetuksen (EU) N:o 528/2012 liitteessä V määriteltyjä valmisteryhmiä 2, 4, 6, 11, 12 ja 13.

               (3)

               Ranska, joka oli nimetty arvioinnista vastaavaksi toimivaltaiseksi viranomaiseksi, toimitti komissiolle 19 päivänä lokakuuta 2011, 27 päivänä marraskuuta 2012 ja 22 päivänä huhtikuuta 2013 arviointikertomukset sekä suosituksensa komission asetuksen (EY) N:o 1451/2007 (4) 14 artiklan 4 ja 6 kohdan mukaisesti.

               (4)

               Biosidivalmistekomitea valmisteli 5 päivänä helmikuuta 2015, 14 päivänä huhtikuuta 2015 ja 17 päivänä kesäkuuta 2015 Euroopan kemikaaliviraston lausunnot delegoidun asetuksen (EU) N:o 1062/2014 7 artiklan 1 kohdan b alakohdan mukaisesti ottaen huomioon arvioinnista vastaavan toimivaltaisen viranomaisen päätelmät.

               (5)

               Kyseisten lausuntojen mukaan valmisteryhmissä 2, 4, 6, 11, 12 ja 13 käytettävien biosidivalmisteiden, jotka sisältävät C(M)IT/MIT:tä (3:1), voidaan olettaa täyttävän direktiivin 98/8/EY 5 artiklan vaatimukset edellyttäen, että sen käyttöä koskevia tiettyjä edellytyksiä noudatetaan.

               (6)

               Siksi on aiheellista hyväksyä C(M)IT/MIT:n (3:1) käyttö valmisteryhmiin 2, 4, 6, 11, 12 ja 13 kuuluvissa biosidivalmisteissa edellyttäen, että tiettyjä spesifikaatioita ja edellytyksiä noudatetaan.

               (7)

               Valmisteryhmää 4 koskevan käytön osalta arvioinnissa ei käsitelty C(M)IT/MIT:tä (3:1) sisältävien biosidivalmisteiden sisällyttämistä Euroopan parlamentin ja neuvoston asetuksen (EY) N:o 1935/2004 (5) 1 artiklan 1 kohdassa tarkoitettuihin elintarvikkeen kanssa kosketukseen suoraan tai välillisesti joutumaan tarkoitettuihin materiaaleihin ja tarvikkeisiin. Kyseisiä materiaaleja varten voi olla tarpeen vahvistaa mainitun asetuksen 5 artiklan 1 kohdan e alakohdassa tarkoitetut siirtymistä elintarvikkeeseen koskevat raja-arvot. Sen vuoksi hyväksyntä ei saisi kattaa kyseistä käyttöä, paitsi jos komissio on vahvistanut siirtymäraja-arvot tai jos mainitun asetuksen nojalla on vahvistettu, ettei siirtymäraja-arvoja tarvita.

               (8)

               Koska C(M)IT/MIT (3:1) voidaan Euroopan parlamentin ja neuvoston asetuksen (EY) N:o 1272/2008 (6) liitteessä I määriteltyjen kriteerien mukaan luokitella kategorian 1 ihoa herkistäväksi aineeksi, käsitellyt esineet, jotka on käsitelty C(M)IT/MIT:llä (3:1) tai jotka sisältävät sitä, olisi merkittävä asianmukaisesti, kun ne saatetaan markkinoille.

               (9)

               Kohtuullinen aika on tarpeen ennen tehoaineen hyväksymistä, jotta asianomaiset osapuolet voivat tarvittavalla tavalla valmistautua uusiin vaatimuksiin.

               (10)

               Tässä asetuksessa säädetyt toimenpiteet ovat pysyvän biosidivalmistekomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksytään C(M)IT/MIT (3:1) käytettäväksi tehoaineena biosidivalmisteissa valmisteryhmissä 2, 4, 6, 11, 12 ja 13 siten, että sovelletaan liitteessä vahvistettuja spesifikaatioita ja edellytyksiä.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 1 päivänä helmikuuta 2016.

            Komission puolesta

            Puheenjohtaja

         Jean-Claude JUNCKER

      (1)  EUVL L 167, 27.6.2012, s. 1.

      (2)  Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteisiin sisältyvien vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

      (3)  Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).

      (4)  Komission asetus (EY) N:o 1451/2007, annettu 4 päivänä joulukuuta 2007, biosidituotteiden markkinoille saattamisesta annetun Euroopan parlamentin ja neuvoston direktiivin 98/8/EY 16 artiklan 2 kohdassa tarkoitetun kymmenvuotisen työohjelman toisesta vaiheesta (EUVL L 325, 11.12.2007, s. 3).

      (5)  Elintarvikkeen kanssa kosketukseen joutuvista materiaaleista ja tarvikkeista ja direktiivien 80/590/ETY ja 89/109/ETY kumoamisesta 27 päivänä lokakuuta 2004 annettu Euroopan parlamentin ja neuvoston asetus (EY) N:o 1935/2004 (EUVL L 338, 13.11.2004, s. 4).

      (6)  Euroopan parlamentin ja neuvoston asetus (EY) N:o 1272/2008, annettu 16 päivänä joulukuuta 2008, aineiden ja seosten luokituksesta, merkinnöistä ja pakkaamisesta sekä direktiivien 67/548/ETY ja 1999/45/EY muuttamisesta ja kumoamisesta ja asetuksen (EY) N:o 1907/2006 muuttamisesta (EUVL L 353, 31.12.2008, s. 1).

      LIITE

                  Yleisnimi

                  IUPAC-nimi
                  Tunnistenumerot

                  Tehoaineen vähimmäispuhtausaste (1)

                  Hyväksymispäivä

                  Hyväksymisen päättymispäivä

                  Valmisteryhmä

                  Erityisedellytykset

                  C(M)IT/MIT (3:1)

                  IUPAC-nimi:
                  5-kloori-2-metyyli-2h-isotiatsol-3-onin ja 2-metyyli- 2h-isotiatsol-3-onin (3:1) reaktiomassa
                  EY-nro: ei sovelleta
                  CAS-numero: 55965-84-9

                  579 g/kg (kuivapaino, teoreettisesti laskettuna).
                  Tehoainetta valmistetaan teknisenä konsentraattina (TK) erilaisten liuottimien ja stabilointiaineiden avulla.

                  1. heinäkuuta 2017

                  30. kesäkuuta 2027

                  2

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Biosidivalmisteiden lupien on täytettävä seuraava edellytys:
                  Ammattikäytössä on noudatettava turvallisia työtapoja ja asianmukaisia järjestelyjä. Valmisteita käytettäessä on käytettävä asianmukaisia henkilönsuojaimia, jos altistumista ei voida muilla keinoin vähentää hyväksyttävälle tasolle.
                  Käsiteltyjä esineitä saa saattaa markkinoille seuraavan edellytyksen täyttyessä:
                  Henkilön, joka on vastuussa sellaisen käsitellyn esineen markkinoille saattamisesta, joka on käsitelty C(M)IT/MIT:llä (3:1) tai sisältää sitä, on varmistettava, että käsitellyn esineen merkinnöissä annetaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

                  4

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Biosidivalmisteiden lupien on täytettävä seuraavat edellytykset:

                              1)

                              Ammattikäytössä on noudatettava turvallisia työtapoja ja asianmukaisia järjestelyjä. Valmisteita käytettäessä on käytettävä asianmukaisia henkilönsuojaimia, jos altistumista ei voida muilla keinoin vähentää hyväksyttävälle tasolle.

                              2)

                              Ammattikäyttäjille aiheutuvien riskien vuoksi biosidivalmisteita saa lisätä ainoastaan automatisoidusti, ellei voida osoittaa, että riskit voidaan muilla keinoin vähentää hyväksyttävälle tasolle.

                              3)

                              Niiden valmisteiden osalta, joista voi jäädä jäämiä elintarvikkeisiin tai rehuihin, on tarkistettava, onko tarpeen asettaa uudet jäämien enimmäismäärät tai muuttaa voimassa olevia jäämien enimmäismääriä Euroopan parlamentin ja neuvoston asetuksen (EY) N:o 470/2009 (2) tai Euroopan parlamentin ja neuvoston asetuksen (EY) N:o 396/2005 (3) mukaisesti, ja toteutettava kaikki asianmukaiset riskinhallintatoimenpiteet sen varmistamiseksi, etteivät sovellettavat jäämien enimmäismäärät ylity.

                              4)

                              Valmisteita ei saa sisällyttää asetuksen (EY) N:o 1935/2004 1 artiklan 1 kohdassa tarkoitettuihin elintarvikkeen kanssa kosketukseen joutuviin materiaaleihin ja tarvikkeisiin, paitsi jos komissio on vahvistanut C(M)IT/MIT:n (3:1) siirtymistä elintarvikkeeseen koskevat raja-arvot tai jos kyseisen asetuksen nojalla on vahvistettu, ettei siirtymäraja-arvoja tarvita.

                        Käsiteltyjä esineitä saa saattaa markkinoille seuraavan edellytyksen täyttyessä:
                  Henkilön, joka on vastuussa sellaisen käsitellyn esineen markkinoille saattamisesta, joka on käsitelty C(M)IT/MIT:llä (3:1) tai sisältää sitä, on varmistettava, että käsitellyn esineen merkinnöissä annetaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

                  6

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Biosidivalmisteiden lupien on täytettävä seuraavat edellytykset:

                              1)

                              Teollisuus- tai ammattikäytössä on noudatettava turvallisia työtapoja ja asianmukaisia järjestelyjä. Valmisteita käytettäessä on käytettävä asianmukaisia henkilönsuojaimia, jos altistumista ei voida muilla keinoin vähentää hyväksyttävälle tasolle.

                              2)

                              Ympäristölle aiheutuvien riskien vuoksi biosidivalmisteita ei saa käyttää sellu- ja paperinvalmistusnesteiden säilöntäaineena, ellei voida osoittaa, että riskit voidaan vähentää hyväksyttävälle tasolle.

                        Käsiteltyjä esineitä saa saattaa markkinoille seuraavien edellytysten täyttyessä:

                              1)

                              Ihmisen terveydelle aiheutuvien riskien vuoksi seokset, jotka on käsitelty C(M)IT/MIT:llä (3:1) tai jotka sisältävät sitä ja jotka on saatettu markkinoille yleisön käyttöön, eivät saa sisältää C(M)IT/MIT:tä (3:1) pitoisuutena, joka aiheuttaa seoksen luokittelemisen ihoa herkistäväksi, ellei altistumista voida välttää muilla keinoin kuin käyttämällä henkilönsuojaimia.

                              2)

                              Ihmisen terveydelle aiheutuvien riskien vuoksi nestemäiset pesuaineet, jotka on käsitelty C(M)IT/MIT:llä (3:1) tai jotka sisältävät sitä ja jotka on saatettu markkinoille ammattikäyttöön, eivät saa sisältää C(M)IT/MIT:tä (3:1) sellaisena pitoisuutena, joka aiheuttaa pesuaineen luokittelemisen ihoa herkistäväksi, ellei altistumista voida välttää muilla keinoin kuin käyttämällä henkilönsuojaimia.

                              3)

                              Ihmisen terveydelle aiheutuvien riskien vuoksi seokset, jotka ovat muita kuin nestemäisiä pesuaineita ja jotka on käsitelty C(M)IT/MIT:llä (3:1) tai sisältävät sitä ja jotka on saatettu markkinoille ammattikäyttöön, eivät saa sisältää C(M)IT/MIT:tä (3:1) sellaisena pitoisuutena, joka aiheuttaa seoksen luokittelemisen ihoa herkistäväksi, ellei altistumista voida välttää, muun muassa käyttämällä henkilönsuojaimia.

                              4)

                              Henkilön, joka on vastuussa sellaisen käsitellyn esineen markkinoille saattamisesta, joka on käsitelty C(M)IT/MIT:llä (3:1) tai sisältää sitä, on varmistettava, että käsitellyn esineen merkinnöissä annetaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

                  11

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Biosidivalmisteiden lupien on täytettävä seuraavat edellytykset:

                              1)

                              Ammattikäytössä on noudatettava turvallisia työtapoja ja asianmukaisia järjestelyjä. Valmisteita käytettäessä on käytettävä asianmukaisia henkilönsuojaimia, jos altistumista ei voida muilla keinoin vähentää hyväksyttävälle tasolle.

                              2)

                              Ympäristölle aiheutuvien riskien vuoksi valmisteille ei saa myöntää lupaa käytettäviksi valokuvien kehitysnesteen säilöntäaineena, puunkäsittelyliuoksen säilöntäaineena eikä suurissa avoimissa kiertojäähdytysjärjestelmissä, ellei voida osoittaa, että riskit voidaan vähentää hyväksyttävälle tasolle.

                              3)

                              Ympäristölle aiheutuvien riskien vuoksi valmisteen merkinnöissä ja mahdollisissa käyttöturvallisuustiedotteissa on, ellei voida osoittaa, että riskit voidaan vähentää hyväksyttävälle tasolle, mainittava seuraavaa:

                                          a)

                                          Kun valmistetta käytetään pienissä avoimissa kiertojäähdytysjärjestelmissä, on toteutettava riskinhallintatoimenpiteitä, joilla vähennetään ilman kautta tapahtuvaa maaperän välitöntä saastumista.

                                          b)

                                          Muissa kuin 2 kohdassa eritellyissä käyttötarkoituksissa laitosten jätevedet on ohjattava jätevedenpuhdistamolle.

                        Käsiteltyjä esineitä saa saattaa markkinoille seuraavan edellytyksen täyttyessä:
                  Henkilön, joka on vastuussa sellaisen käsitellyn esineen markkinoille saattamisesta, joka on käsitelty C(M)IT/MIT:llä (3:1) tai sisältää sitä, on varmistettava, että käsitellyn esineen merkinnöissä annetaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

                  12

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Biosidivalmisteiden lupien on täytettävä seuraavat edellytykset:

                              1)

                              Ammattikäytössä on noudatettava turvallisia työtapoja ja asianmukaisia järjestelyjä. Valmisteita käytettäessä on käytettävä asianmukaisia henkilönsuojaimia, jos altistumista ei voida muilla keinoin vähentää hyväksyttävälle tasolle.

                              2)

                              Ympäristölle aiheutuvien riskien vuoksi valmisteille ei saa myöntää lupaa käytettäväksi off-shore-rakenteissa, ellei voida osoittaa, että riskit voidaan vähentää hyväksyttävälle tasolle.

                              3)

                              Ihmisen terveydelle aiheutuvien riskien vuoksi off-shore-rakenteisiin käytettäviksi luvan saaneiden valmisteiden merkinnöissä tai käyttöturvallisuustiedotteissa on mainittava, että porausliete ei saa sisältää C(M)IT/MIT:tä (3:1) pitoisuutena, joka aiheuttaa porauslietteen luokittelemisen ihoa herkistäväksi, ellei työntekijöiden turvallisia työtapoja ja asianmukaisia järjestelyjä voida varmistaa.

                              4)

                              Ympäristölle aiheutuvien riskien vuoksi paperitehtaissa käytettäviksi luvan saaneiden valmisteiden merkinnöissä tai käyttöturvallisuustiedotteissa on mainittava, että laitoksista vesistöön johdetut teollisuuden päästöt on tarpeen laimentaa asianmukaisesti mekaanisen ja/tai kemiallisen käsittelyn tai jätevedenpuhdistamossa tapahtuneen käsittelyn jälkeen, ellei voida osoittaa, että riskit voidaan muilla keinoin vähentää hyväksyttävälle tasolle.

                        Käsiteltyjä esineitä saa saattaa markkinoille seuraavan edellytyksen täyttyessä:
                  Henkilön, joka on vastuussa sellaisen käsitellyn esineen markkinoille saattamisesta, joka on käsitelty C(M)IT/MIT:llä (3:1) tai sisältää sitä, on varmistettava, että käsitellyn esineen merkinnöissä annetaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

                  13

                  Valmisteen arvioinnissa on kiinnitettävä erityistä huomiota altistumiseen, riskeihin ja tehoon, jotka liittyvät lupahakemuksen kattamiin käyttötarkoituksiin mutta joita ei ole käsitelty tehoaineen riskinarvioinnissa unionin tasolla.
                  Biosidivalmisteiden lupien on täytettävä seuraavat edellytykset:

                              1)

                              Ammattikäytössä on noudatettava turvallisia työtapoja ja asianmukaisia järjestelyjä. Valmisteita käytettäessä on käytettävä asianmukaisia henkilönsuojaimia, jos altistumista ei voida muilla keinoin vähentää hyväksyttävälle tasolle.

                              2)

                              Ammattikäyttäjille aiheutuvien riskien vuoksi valmisteiden lisääminen metallintyöstönesteisiin on toteutettava puoliautomatisoidusti tai automatisoidusti, ellei voida osoittaa, että riskit voidaan muilla keinoin vähentää hyväksyttävälle tasolle.

                              3)

                              Ammattikäyttäjille aiheutuvien riskien vuoksi merkinnöissä ja mahdollisissa käyttöturvallisuustiedotteissa on mainittava, että valmisteita ei saa käyttää metallintyöstönesteissä pitoisuutena, joka aiheuttaa metallintyöstönesteen luokittelemisen ihoa herkistäväksi, ellei voida osoittaa, että riskit voidaan muilla keinoin vähentää hyväksyttävälle tasolle.

                        Käsiteltyjä esineitä saa saattaa markkinoille seuraavan edellytyksen täyttyessä:
                  Henkilön, joka on vastuussa sellaisen käsitellyn esineen markkinoille saattamisesta, joka on käsitelty C(M)IT/MIT:llä (3:1) tai sisältää sitä, on varmistettava, että käsitellyn esineen merkinnöissä annetaan asetuksen (EU) N:o 528/2012 58 artiklan 3 kohdan toisessa alakohdassa luetellut tiedot.

         (1)  Tässä sarakkeessa ilmoitettu puhtaus on tehoaineen vähimmäispuhtausaste, jota on käytetty direktiivin 98/8/EY 16 artiklan 2 kohdan mukaisesti tehtyä arviointia varten. Markkinoille saatetussa tuotteessa olevan tehoaineen puhtausaste voi poiketa vähimmäispuhtausasteesta, jos sen on todettu teknisesti vastaavan arvioitua tehoainetta.

         (2)  Euroopan parlamentin ja neuvoston asetus (EY) N:o 470/2009, annettu 6 päivänä toukokuuta 2009, yhteisön menettelyistä farmakologisesti vaikuttavien aineiden jäämien enimmäismäärien vahvistamiseksi eläimistä saatavissa elintarvikkeissa, neuvoston asetuksen (ETY) N:o 2377/90 kumoamisesta sekä Euroopan parlamentin ja neuvoston direktiivin 2001/82/EY ja Euroopan parlamentin ja neuvoston asetuksen (EY) N:o 726/2004 muuttamisesta (EUVL L 152, 16.6.2009, s. 11).

         (3)  Euroopan parlamentin ja neuvoston asetus (EY) N:o 396/2005, annettu 23 päivänä helmikuuta 2005, torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta (EUVL L 70, 16.3.2005, s. 1).


title: Komission täytäntöönpanoasetus (EU) N:o 1174/2012, annettu 5 päivänä joulukuuta 2012 , erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisen muutoksen hyväksymisestä (Abbacchio Romano (SMM))

text:
               11.12.2012

               FI

               Euroopan unionin virallinen lehti

               L 337/15

         KOMISSION TÄYTÄNTÖÖNPANOASETUS (EU) N:o 1174/2012,
   annettu 5 päivänä joulukuuta 2012,
   erään suojattujen alkuperänimitysten ja suojattujen maantieteellisten merkintöjen rekisteriin kirjatun nimityksen eritelmän vähäisen muutoksen hyväksymisestä (Abbacchio Romano (SMM))
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden ja elintarvikkeiden maantieteellisten merkintöjen ja alkuperänimitysten suojasta 20 päivänä maaliskuuta 2006 annetun neuvoston asetuksen (EY) N:o 510/2006 (1) ja erityisesti sen 7 artiklan 4 kohdan ensimmäisen alakohdan,
   sekä katsoo seuraavaa:

               (1)

               Komissio on asetuksen (EY) N:o 510/2006 9 artiklan 1 kohdan ensimmäisen alakohdan mukaisesti tutkinut Italian esittämän pyynnön, joka koski komission asetuksen (EY) N:o 507/2009 (2) nojalla rekisteröidyn suojatun maantieteellisen merkinnän ”Abbacchio Romano” eritelmän muutoksen hyväksymistä.

               (2)

               Pyynnön tavoitteena on muuttaa eritelmää muuttamalla karitsojen tunnistusmerkinnän tekemiselle asetettua määräaikaa.

               (3)

               Komissio on tutkinut kyseessä olevan muutoksen ja katsonut sen olevan perusteltu. Koska muutos on asetuksen (EY) N:o 510/2006 9 artiklan mukaisesti vähäinen, komissio voi hyväksyä sen ilman kyseisen asetuksen 5, 6 ja 7 artiklassa kuvattua menettelyä,

         ON HYVÄKSYNYT TÄMÄN ASETUKSEN:
   1 artikla
   Muutetaan suojatun maantieteellisen merkinnän ”Abbacchio Romano” eritelmä tämän asetuksen liitteen I mukaisesti.
   2 artikla
   Yhtenäinen asiakirja, joka sisältää eritelmän tärkeimmät kohdat, on tämän asetuksen liitteessä II.
   3 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 5 päivänä joulukuuta 2012.

            Komission puolesta, puheenjohtajan nimissä

         Dacian CIOLOȘ

            Komission jäsen

      (1)  EUVL L 93, 31.3.2006, s. 12.

      (2)  EUVL L 151, 16.6.2009, s. 27.

      LIITE I
      Hyväksytään suojatun maantieteellisen merkinnän ”Abbacchio Romano” eritelmän muutokset seuraavasti:
      Muutoksella pidennetään karitsaan kiinnitettävälle ”Abbacchio Romano” -tunnistusmerkinnälle asetettua määräaikaa. Määräaika pidennetään enintään 20 päivään eläimen syntymästä 10 päivän sijasta.

      LIITE II

         MUUTOSHAKEMUS

      Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006

         Asetuksen 9 artiklassa tarkoitettu muutoshakemus

         ”ABBACCHIO ROMANO”

      EY-nro: IT-PGI-0105-0972–23.2.2012

         SMM ( X ) SAN ( )

      1.   Eritelmän kohta, jota / kohdat, joita muutos koskee

                  —

                  

                  Tuotteen nimi

                  —

                  

                  Tuotteen kuvaus

                  —

                  

                  Maantieteellinen alue

                  —

                  ☒

                  Alkuperätodisteet

                  —

                  

                  Tuotantomenetelmä

                  —

                  

                  Yhteys maantieteelliseen alueeseen

                  —

                  

                  Merkinnät

                  —

                  

                  Kansalliset vaatimukset

                  —

                  

                  Muuta (täsmennettävä)

            2.   Muutoksen/muutosten tyyppi

                  —

                  ☒

                  Yhtenäisen asiakirjan tai yhteenvedon muutos

                  —

                  

                  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu

                  —

                  

                  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta)

                  —

                  

                  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

            3.   Muutos/muutokset

      Kohta 4.4. Alkuperätodisteet: pyydetään jatkamaan Abbacchio Romano -tunnistusmerkinnän tekemiselle asetettua määräaikaa enintään 20 päivään eläimen syntymästä 10 päivän sijasta.
      Tämän pyynnön perusteena on tarve välttää korvalehtien tulehdukset, jotka voivat joissain tapauksissa johtaa ruhon hävittämiseen ja kasvattajalle aiheutuviin taloudellisiin tappioihin. Tämä ilmiö on havaittu erityisesti lämpiminä vuodenaikoina.

         YHTENÄINEN ASIAKIRJA

      Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annettu neuvoston asetus (EY) N:o 510/2006

         ”ABBACCHIO ROMANO”

      EY-nro: IT-PGI-0105-0972–23.2.2012

         SMM ( X ) SAN ( )

      1.   Nimi

      ”Abbacchio Romano”
      2.   Jäsenvaltio tai kolmas maa

      Italia
      3.   Maataloustuotteen tai elintarvikkeen kuvaus

      3.1   Tuotelaji

                  Luokka 1.1 –

                  Tuore liha (ja muut eläimenosat)

            3.2   Kuvaus 1 kohdassa nimetystä tuotteesta

      Suojattua maantieteellistä merkintää ”Abbacchio Romano” voidaan käyttää ainoastaan sellaisista karitsoista, jotka ovat syntyneet ja jotka on kasvatettu ja teurastettu 4 kohdassa mainitulla alueella. Markkinoille tuotavan Abbacchio Romano -lihan ominaisuudet ovat seuraavat:
      väri: vaalean punertava ja valkorasvainen;
      rakenne: hienosyinen;
      koostumus: kiinteä, hieman rasvainen.
      Karitsa, jolla on suojattu maantieteellinen merkintä ”Abbacchio Romano”, voidaan myydä kuluttajalle kokonaisena ja/tai paloiteltuna seuraaviin osiin: kokonainen; puolikas: ruho leikattuna pituussuunnassa kahteen symmetriseen osaan; lapa; reisi; kylkipalat; pää ja sisälmykset (sydän, keuhkot ja maksa).
      Abbacchio Romano -ruholla on teurastettaessa oltava seuraavat ominaisuudet: ruhon paino ilman nahkaa, pää ja sisälmykset mukaan luettuina: korkeintaan 8 kg; lihan väri: vaalean punertava (tarkastus tehdään ruhon rintakehän sisäpuolen lihaksista); lihasmassan rakenne: kiinteä (vetisyyttä ei saa esiintyä); rasvan väri: valkoinen; rasvan rakenne: kiinteä (tarkastus tehdään hännän tyvestä, hännän yläpuolella olevasta rasvakudoksesta ympäristön lämpötilan ollessa 18–20 °C); rasvakerros: ruhon ulkopintaa kiertää ohut rasvakerros, rasvaa ei saa esiintyä liiallisesti munuaisten ympärillä.
      3.3   Raaka-aineet (ainoastaan jalostetut tuotteet)

      ”Abbacchio Romanon” raaka-aine on Sarda-rotuun ja sen risteytyksiin, Comisana-rotuun ja sen risteytyksiin, Sopravissana-rotuun ja sen risteytyksiin, Massese-rotuun ja sen risteytyksiin sekä Merinizzata Italiana -rotuun ja sen risteytyksiin kuuluvien uros- ja naaraspuolisten karitsojen liha ja eläimen osat. Karitsat teurastetaan 28–40 päivän ikäisinä, jolloin niiden ruhon paino on enintään 8 kg. Suojatulla maantieteellisellä merkinnällä varustetun Abbacchio Romano -lihan tuotantoon tarkoitetut eläimet on lisäksi tunnistusmerkittävä viimeistään 20 päivän ikäisinä vasempaan korvaan kiinnitettävällä asianmukaisella nauhalla tai napilla, jonka etupuolella on tilan täydellinen tunnusnumero kirjaimin ja numeroin ja kääntöpuolella eläimen numero.
      3.4   Rehu (ainoastaan eläinperäiset tuotteet)

      Karitsoja on ruokittava niiden emon maidolla (luonnonmukainen imetys). Ravinnonlisänä saa käyttää luonnonmukaisia ravinteita ja luontaisia tiivisteitä.
      Emolampaat laiduntavat luonnonniityillä, laidunniityillä ja kedoilla, jotka ovat 4 kohdassa mainitulle maantieteelliselle tuotantoalueelle luonteenomaisia. Kuivarehun ja tiivisteiden käyttö on sallittua synteettisten ja geneettisesti muunneltujen organismien käyttöä lukuun ottamatta.
      3.5   Erityiset tuotantovaiheet, joiden on tapahduttava yksilöidyllä maantieteellisellä alueella

      Karitsojen syntymän, kasvatuksen ja teurastuksen on tapahduttava ainoastaan Lazion maakunnan alueella.
      3.6   Viipalointia, raastamista, pakkaamista jne. koskevat erityiset säännöt

      –
      3.7   Merkintöjä koskevat erityiset säännöt

      Abbacchio Romano -liha on tuotteen alkuperän ja tunnistettavuuden takaamiseksi saatettava markkinoille erityisellä tunnuksella varustettuna.
      Merkintä on tehtävä teurastamossa. Liha myydään pakattuna ja 3.2 kohdan mukaisesti paloiteltuna.
      Pakkauksen etiketissä on oltava yhteisön graafinen tunnus ja siihen liittyvät tiedot ja lainsäädännössä edellytettyjen tietojen lisäksi tuotteen etiketissä on oltava selkein ja luettavin painokirjaimin seuraavat lisätiedot:

                  —

                  teksti ”Abbacchio Romano” on merkittävä muita suuremmin, selkein ja lähtemättömin kirjaimin, jotka selvästi erottuvat muusta kirjoituksesta ja sen perässä on oltava maininta ”Indicazione geografica protetta” ja/tai ”I.G.P” (Suojattu maantieteellinen merkintä, SMM);

                  —

                  logo on painettava ruhon pintaan palojen ulkosyrjään;

                  —

                  logossa on nelikulmainen kuvio, jota rajaa kolme värillistä viivaa, vihreä, valkoinen ja punainen, ja kuvion katkaisee merkin ylälaidassa punainen aaltoviiva, joka liittyy punaiseen, nelikulmion sisällä olevaan soikioon, johon on kuvattu tyylitelty karitsan pää. Alhaalla nelikulmion ääriviivan katkaisee punaisin isoin painokirjaimin kirjoitettu teksti ”I.G.P.”. Nelikulmion ääriviivojen sisäpuolella kuvion alalaidassa on tuotteen nimi ”Abbacchio” keltaisin isoin painokirjaimin ja ”Romano” punaisin isoin painokirjaimin.

            Nimitys ”Abbacchio Romano” on merkittävä italian kielellä.
      4.   Maantieteellisen alueen tarkka rajaus

      Koko Lazion maakunnan alue.
      5.   Yhteys maantieteelliseen alueeseen

      5.1   Maantieteellisen alueen erityisyys

      Koko Lazion maakunnan alueen maaperä- ja ilmasto-ominaisuuksien, kuten erilaisten luonnonmuodostelmien, kalkkikivi- ja vulkaanisten vuorten, kukkuloiden, jokitasankojen, 13 ja 16 °C:n välillä vaihtelevan vuoden keskilämpötilan ja rannikon 650 mm:n minimimäärästä sisämaan tasankoalueen 1 000–1 500 millimetriin ja Terminillon ja Simbruinin alueen jopa 1 800–2 000 millimetriin vaihtelevan vuotuisen sademäärän ansiosta on mahdollista hyötyä lampaiden kasvatukselle mahdollisimman suotuisista olosuhteista tuottamatta eläimelle stressiä.
      Karitsat kasvatetaan luonnollisissa olosuhteissa ulkotiloissa tai osittain ulkotiloissa, ja niitä ruokitaan niiden emon maidolla (luonnonmukainen imetys). Emolampaat laiduntavat luonnonniityillä, laidunniityillä ja kedoilla, jotka ovat 4 kohdassa mainitulle maantieteelliselle tuotantoalueelle luonteenomaisia. Karitsoja ja emolampaita ei alisteta pakkoruokinnalle, ympäristötekijöistä johtuvalle stressille ja/tai hormonihoidoille, joilla pyritään tuotannon lisäämiseen. Kesällä sallitaan perinteinen lauman siirtäminen korkealle vuoristoon.
      5.2   Tuotteen erityisyys

      Abbacchio Romanon lihalle on ominaista sen vaaleanpunertava väri ja valkoinen rasva, hienosyinen rakenne, ja kiinteä, hieman rasvainen koostumus. Näiden ominaisuuksien ansiosta Abbacchio Romano on alueen gastronomiassa arvostettu ja tärkeä raaka-aine, jota käytetään noin 100 erilaisessa roomalaiseen ja laziolaiseen ruokaperinteeseen kuuluvassa ruokalajissa.
      5.3   Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

      Abbacchio Romano on jo ammoisista ajoista lähtien ollut voimakkaasti yhteydessä Lazion alueen maatalousväestöön, mikä käy ilmi paitsi siitä merkityksestä, joka lampaiden kasvatuksella on koko Lazion alueen talouselämässä ja perinteissä, myös ja aivan erityisesti siitä maineesta, jota kyseinen tuote on aina nauttinut kuluttajien keskuudessa. Luonnon ominaisuuksien ansiosta emolampaat voivat laiduntaa luonnonmukaisilla niityillä ja laidunniityillä, ja tämän vuoksi karitsojen ravintona oleva maito on ominaisuuksiltaan erinomaista. Tämän ansiosta myös liha on ominaisuuksiltaan paitsi laadun myös lihan tasakoostumuksen osalta poikkeuksellisen erinomaista. Kyseisellä SMM-tuotteella on huomattava vaikutus alueen gastronomiaan, sillä sitä käytetään raaka-aineena noin 100 erilaisessa roomalaiseen ja laziolaiseen ruokaperinteeseen kuuluvassa ruokalajissa. Sosiaalisella tasolla tuotteen yhteys alueeseen käy ilmi lukuisista markkinoista, maalaisjuhlista ja näyttelyistä, joiden teemana on Abbacchio Romano ja joita järjestetään koko Lazion maakunnan alueella. Merkille pantavaa on myös yksinomaan Lazion alueella tunnetun abbacchio-termin käyttö Rooman murteessa. Chiappinon Rooman murteen sanakirjassa abbacchio tarkoittaakin imeväisikäistä tai vasta vieroitettua lampaan poikasta, kun taas agnello (karitsa) tarkoittaa lähes vuoden ikäistä lampaan poikasta, joka on jo keritty kahdesti. Firenzessä tätä eroa ei tehdä, vaan molemmista käytetään nimitystä agnello. Myös kyseiselle tuotteelle tehtäviä eri toimenpiteitä kuvaillaan Rooman murteessa termeillä, kuten sbacchiatura tai abbacchiatura (karitsojen teurastus).

         Eritelmän julkaisutiedot

      http://www.politicheagricole.it/flex/cm/pages/ServeBLOB.php/L/IT/IDPagina/3335
      tai suoraan maa- ja metsätalousministeriön kotisivulla (www.politicheagricole.it), jolta valitaan ensin ”Qualità e sicurezza” (ylhäällä oikealla) ja sen jälkeen ”Disciplinari di Produzione all’esame dell’UE”.


title: Komission täytäntöönpanoasetus (EU) N:o 293/2011, annettu 23 päivänä maaliskuuta 2011 , unionin markkinoilla alennetulla ylijäämämaksulla myytävien, kiintiön ulkopuolisen sokerin käytettävissä olevien määrien jakokertoimen vahvistamisesta, lisähakemusten hylkäämisestä ja hakemusten jättämisjakson lopettamisesta

text:
               25.3.2011

               FI

               Euroopan unionin virallinen lehti

               L 79/8

         KOMISSION TÄYTÄNTÖÖNPANOASETUS (EU) N:o 293/2011,
   annettu 23 päivänä maaliskuuta 2011,
   unionin markkinoilla alennetulla ylijäämämaksulla myytävien, kiintiön ulkopuolisen sokerin käytettävissä olevien määrien jakokertoimen vahvistamisesta, lisähakemusten hylkäämisestä ja hakemusten jättämisjakson lopettamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maatalouden yhteisestä markkinajärjestelystä ja tiettyjä maataloustuotteita koskevista erityissäännöksistä (yhteisiä markkinajärjestelyjä koskeva asetus) 22 päivänä lokakuuta 2007 annetun neuvoston asetuksen (EY) N:o 1234/2007 (1),
   ottaa huomioon poikkeuksellisista toimenpiteistä kiintiön ulkopuolisen sokerin ja isoglukoosin alennetulla ylijäämämaksulla unionin markkinoille saattamisen osalta markkinointivuoden 2010/2011 aikana 3 päivänä maaliskuuta 2011 annetun komission asetuksen (EU) N:o 222/2011 (2) ja erityisesti sen 5 artiklan,
   sekä katsoo seuraavaa:

               (1)

               Kiintiön ulkopuolista sokeria koskevien, 14 päivän maaliskuuta 2011 ja 18 päivän maaliskuuta 2011 välisenä aikana jätettyjen ja komissiolle ilmoitettujen todistushakemusten kattamat määrät ylittävät asetuksen (EU) N:o 222/2011 1 artiklassa vahvistetun enimmäismäärän.

               (2)

               Sen vuoksi on asetuksen (EU) N:o 222/2011 5 artiklan mukaisesti vahvistettava jakokerroin, jota jäsenvaltioiden on sovellettava kunkin ilmoitetun todistushakemuksen kattamiin määriin, hylättävä hakemukset, joita ei ole vielä ilmoitettu, ja lopetettava hakemusten jättämisjakso.

               (3)

               Jotta voitaisiin toimia, ennen kuin haetut todistukset myönnetään, tämän asetuksen olisi tultava voimaan päivänä, jona se julkaistaan Euroopan unionin virallisessa lehdessä,

         ON HYVÄKSYNYT TÄMÄN ASETUKSEN:
   1 artikla
   Kiintiön ulkopuolista sokeria koskevien, asetuksen (EU) N:o 222/2011 mukaisesti 14 päivän maaliskuuta 2011 ja 18 päivän maaliskuuta 2011 välisenä aikana jätettyjen ja komissiolle ilmoitettujen todistushakemusten kattamat määrät kerrotaan jakokertoimella, jonka suuruus on 67,106224 prosenttia. Hylätään todistushakemukset, jotka on jätetty 21 päivän maaliskuuta 2011 ja 25 päivän maaliskuuta 2011 välisenä aikana, ja lopetetaan todistushakemusten jättämisjakso 28 päivästä maaliskuuta 2011 alkaen.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä maaliskuuta 2011.

            Komission puolesta, puheenjohtajan nimissä

         José Manuel SILVA RODRÍGUEZ

            Maatalouden ja maaseudun kehittämisen pääosaston pääjohtaja

      (1)  EUVL L 299, 16.11.2007, s. 1.

      (2)  EUVL L 60, 5.3.2011, s. 6.


title: Neuvoston täytäntöönpanoasetus (EU) N:o 479/2014, annettu 12 päivänä toukokuuta 2014 , tiettyihin henkilöihin ja yhteisöihin kohdistuvien rajoittavien erityistoimenpiteiden toteuttamisesta Norsunluurannikon tilanteen vuoksi annetun asetuksen (EY) N:o 560/2005 täytäntöönpanosta

text:
               13.5.2014

               FI

               Euroopan unionin virallinen lehti

               L 138/3

         NEUVOSTON TÄYTÄNTÖÖNPANOASETUS (EU) N:o 479/2014,
   annettu 12 päivänä toukokuuta 2014,
   tiettyihin henkilöihin ja yhteisöihin kohdistuvien rajoittavien erityistoimenpiteiden toteuttamisesta Norsunluurannikon tilanteen vuoksi annetun asetuksen (EY) N:o 560/2005 täytäntöönpanosta
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tiettyihin henkilöihin ja yhteisöihin kohdistuvien rajoittavien erityistoimenpiteiden toteuttamisesta Norsunluurannikon tilanteen vuoksi 12 päivänä huhtikuuta 2005 annetun neuvoston asetuksen (EY) N:o 560/2005 (1) ja erityisesti sen 11 a artiklan 2 kohdan,
   sekä katsoo seuraavaa:

               (1)

               Neuvosto hyväksyi 12 päivänä huhtikuuta 2005 asetuksen (EY) N:o 560/2005.

               (2)

               Neuvosto tarkasteli asetuksen (EY) N:o 560/2005 liitteessä IA olevaa luetteloa uudelleen kyseisen asetuksen 11 a artiklan 6 kohdan mukaisesti.

               (3)

               Neuvosto on todennut, että yhden henkilön pitämiselle asetuksen (EY) N:o 560/2005 liitteessä IA olevassa luettelossa ei ole enää perusteita.

               (4)

               Lisäksi asetuksen (EY) N:o 560/2005 liitteessä IA olevassa luettelossa olevaa kahta henkilöä koskevat tiedot olisi saatettava ajan tasalle.

               (5)

               Asetus (EY) N:o 560/2005 olisi näin ollen muutettava vastaavasti,

         ON HYVÄKSYNYT TÄMÄN ASETUKSEN:
   1 artikla
   Muutetaan asetuksen (EY) N:o 560/2005 liite IA tämän asetuksen liitteessä esitetyn mukaisesti.
   2 artikla
   Tämä asetus tulee voimaan päivänä, jona se julkaistaan Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 12 päivänä toukokuuta 2014.

            Neuvoston puolesta

            Puheenjohtaja

         C. ASHTON

      (1)  EUVL L 95, 14.4.2005, s. 1.

      LIITE
      Muutetaan asetuksen (EY) N:o 560/2005 liite IA seuraavasti:

                  I

                  Korvataan seuraavaa henkilöä koskevat tiedot seuraavasti:

                              Nimi (ja mahdolliset peitenimet)

                              Tunnistamistiedot

                              Luetteloon merkitsemisen perusteet

                              4.

                              Marcel Gossio

                              Synt. 18. helmikuuta 1951 Adjaméssa.
                              Passin numero: 08AA14345 (voimassaolo oletettavasti päättynyt 6. lokakuuta 2013)

                              Hänestä on annettu kansainvälinen pidätysmääräys. Osallistunut julkisten varojen kavaltamiseen sekä puolisotilaallisten joukkojen rahoittamiseen ja aseistamiseen.
                              Keskeinen henkilö Gbagbon lähipiirin ja puolisotilaallisten joukkojen rahoittamisessa. Myös keskeinen hahmo laittomassa asekaupassa.
                              Gossion kavaltamien huomattavien summien ja hänen laittoman asekaupan verkostojen tuntemuksensa johdosta hän on edelleen uhka Norsunluunrannikon vakaudelle ja turvallisuudelle.

                  II

                  Korvataan seuraavaa henkilöä koskevat tiedot seuraavasti:
                  korvataan ”Justin Koné Katina” seuraavasti: ”Justin Koné Katinan”

                  III

                  Poistetaan seuraavaa henkilöä koskevat tiedot:
                  Oulaï Delafosse


title: Komission täytäntöönpanoasetus (EU) 2015/489, annettu 23 päivänä maaliskuuta 2015 , Saccharomyces cerevisiae NCYC R645 -organismin tuottaman selenometioniinin hyväksymisestä kaikkien eläinlajien rehun lisäaineena  ETA:n kannalta merkityksellinen teksti

text:
               24.3.2015

               FI

               Euroopan unionin virallinen lehti

               L 78/5

         KOMISSION TÄYTÄNTÖÖNPANOASETUS (EU) 2015/489,
   annettu 23 päivänä maaliskuuta 2015,

      Saccharomyces cerevisiae NCYC R645 -organismin tuottaman selenometioniinin hyväksymisestä kaikkien eläinlajien rehun lisäaineena
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 9 artiklan 2 kohdan,
   sekä katsoo seuraavaa:

               (1)

               Asetuksessa (EY) N:o 1831/2003 säädetään eläinten ruokinnassa käytettävien lisäaineiden hyväksymisestä ja vahvistetaan perusteet ja menettelyt hyväksynnän myöntämiselle.

               (2)

                  Saccharomyces cerevisiae NCYC R645 -organismin tuottaman selenometioniinin hyväksyntää koskeva hakemus on tehty asetuksen (EY) N:o 1831/2003 7 artiklan mukaisesti. Hakemuksen mukana toimitettiin asetuksen (EY) N:o 1831/2003 7 artiklan 3 kohdan mukaisesti vaadittavat tiedot ja asiakirjat.

               (3)

               Hakemus koskee selenometioniiniä, joka on seleenin orgaaninen yhdiste, sisältävän valmisteen hyväksymistä kaikkien eläinlajien rehun lisäaineena, joka luokitellaan lisäaineluokkaan ”ravitsemukselliset lisäaineet”.

               (4)

               Euroopan elintarviketurvallisuusviranomainen, jäljempänä ’elintarviketurvallisuusviranomainen’, totesi 3 päivänä heinäkuuta 2014 antamassaan lausunnossa (2), että Saccharomyces cerevisiae NCYC R645 -organismin tuottama selenometioniini ei ehdotetuissa käyttöolosuhteissa vaikuta haitallisesti eläinten tai ihmisten terveyteen eikä ympäristöön ja että sen käyttöä voidaan pitää tehokkaana seleenin lähteenä kaikille eläinlajeille. Elintarviketurvallisuusviranomaisen mukaan erityisiä vaatimuksia markkinoille saattamisen jälkeisestä seurannasta ei tarvita. Elintarviketurvallisuusviranomainen myös vahvisti asetuksella (EY) N:o 1831/2003 perustetun vertailulaboratorion toimittaman raportin analyysimenetelmästä, jolla rehun lisäaine määritellään rehusta.

               (5)

                  Saccharomyces cerevisiae NCYC R645 -organismin tuottaman selenometioniinin arviointi osoittaa, että asetuksen (EY) N:o 1831/2003 5 artiklassa säädetyt hyväksynnän edellytykset täyttyvät. Sen vuoksi kyseisen valmisteen käyttö tämän asetuksen liitteessä esitetyllä tavalla olisi hyväksyttävä.

               (6)

               Elintarviketurvallisuusviranomainen totesi, että muille seleenin orgaanisille yhdisteille asetettua lisätyn orgaanisen seleenin enimmäismäärää olisi sovellettava myös Saccharomyces cerevisiae NCYC R645 -organismin tuottamaan selenometioniiniin. Jos rehuun lisätään erilaisia seleeniyhdisteitä, orgaanista seleeniä saisi lisätä enintään 0,2 mg/kg täysrehua.

               (7)

               Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,

         ON HYVÄKSYNYT TÄMÄN ASETUKSEN:
   1 artikla
   Hyväksytään liitteessä tarkoitettu, lisäaineluokkaan ”ravitsemukselliset lisäaineet” ja funktionaaliseen ryhmään ”hivenaineyhdisteet” kuuluva valmiste eläinten ruokinnassa käytettävänä lisäaineena kyseisessä liitteessä vahvistetuin edellytyksin.
   2 artikla
   Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 23 päivänä maaliskuuta 2015.

            Komission puolesta

            Puheenjohtaja

         Jean-Claude JUNCKER

      (1)  EUVL L 268, 18.10.2003, s. 29.

      (2)  EFSA Journal 2014; 12(7):3797.

      LIITE

                  Lisäaineen tunnistenumero

                  Hyväksynnän haltijan nimi

                  Lisäaine

                  Koostumus, kemiallinen kaava, kuvaus, analyysimenetelmä

                  Eläinlaji tai -ryhmä

                  Enimmäisikä

                  Vähimmäispitoisuus

                  Enimmäispitoisuus

                  Muut määräykset

                  Hyväksynnän voimassaolo päättyy

                  Seleeniä mg/kg täysrehua, jonka kosteuspitoisuus on 12 %

                     Luokka: ravitsemukselliset lisäaineet. Funktionaalinen ryhmä: hivenaineyhdisteet

                  3b817

                  —

                     Saccharomyces cerevisiae NCYC R645 -organismin tuottama selenometioniini
                  (Inaktivoitu seleenihiiva)

                     Lisäaineen kuvaus:

                  Orgaaninen seleenivalmiste:

                              Seleenipitoisuus: 2 000–2 400 mg Se/kg

                              Orgaaninen seleeni > 98 % kokonaisseleenimäärästä

                              Selenometioniini > 70 % kokonaisseleenimäärästä

                     Tehoaineen kuvaus:

                                 Saccharomyces cerevisiae NCYC R645 -organismin tuottama selenometioniini

                              Kemiallinen kaava: C5H11NO2Se

                     Analyysimenetelmä
                      (1):
                  Selenometioniinin määrittäminen rehun lisäaineesta:

                              —

                              korkean erotuskyvyn käänteisfaasinestekromatografia yhdessä UV-detektion kanssa (RP-HPLC-UV) tai

                              —

                              korkean suorituskyvyn nestekromatografia ja induktiivisesti kytkettyyn plasmaan perustuva massaspektrometria (HPLC-ICPMS) kolminkertaisen proteolyyttisen digestion jälkeen.

                        Seleenin kokonaismäärän määrittäminen rehun lisäaineesta:

                              —

                              induktiokytkettyyn plasmaan perustuva atomiemissiospektrometria (ICP-AES) tai

                              —

                              induktiivisesti kytketty plasmaan perustuva massaspektrometria (ICPMS).

                        Seleenin kokonaismäärän määrittäminen esiseoksista, rehuseoksista ja rehuaineista: hydridigeneraatio-atomiabsorptiospektrometria (HGAAS) mikroaaltodigestion jälkeen (EN 16159:2012).

                  Kaikki lajit

                  —

                  0,50 (yhteensä)

                              1.

                              Lisäaine on sekoitettava rehuun esiseoksena.

                              2.

                              Käyttäjien turvallisuus: käsittelyn aikana on käytettävä hengityssuojaa sekä turvalaseja ja -hansikkaita.

                              3.

                              Lisäaineen valmistamisessa käytettävillä teknologisilla lisäaineilla tai rehuaineilla varmistetaan, että mahdollinen pölyäminen on alle 0,2 mg seleeniä/m3 ilmaa.

                              4.

                              Lisäaineen ja esiseosten käyttöohjeissa on mainittava varastointia ja stabiiliutta koskevat edellytykset.

                              5.

                              Lisättävän orgaanisen seleenin enimmäismäärä:
                              0,20 mg Se/kg täysrehua, jonka kosteuspitoisuus on 12 %.

                  13. huhtikuuta 2025

         (1)  Yksityiskohtaisia tietoja analyysimenetelmistä seuraavassa Euroopan unionin vertailulaboratorion osoitteessa: http://irmm.jrc.ec.europa.eu/EURLs/EURL_feed_additives/authorisation/evaluation_reports/Pages/index.aspx.


title: Komission täytäntöönpanoasetus (EU) N:o 803/2014, annettu 24 päivänä heinäkuuta 2014 , lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta annetun neuvoston täytäntöönpanoasetuksen (EU) N:o 412/2013 muuttamisesta

text:
               25.7.2014

               FI

               Euroopan unionin virallinen lehti

               L 219/33

         KOMISSION TÄYTÄNTÖÖNPANOASETUS (EU) N:o 803/2014,
   annettu 24 päivänä heinäkuuta 2014,
   lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta annetun neuvoston täytäntöönpanoasetuksen (EU) N:o 412/2013 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 30 päivänä marraskuuta 2009 annetun neuvoston asetuksen (EY) N:o 1225/2009 (1), jäljempänä ’perusasetus’,
   ottaa huomioon lopullisen polkumyyntitullin käyttöönotosta Kiinan kansantasavallasta peräisin olevien keraamisten pöytä- ja keittiöesineiden tuonnissa ja kyseisessä tuonnissa käyttöön otetun väliaikaisen tullin lopullisesta kantamisesta 13 päivänä toukokuuta 2013 annetun neuvoston täytäntöönpanoasetuksen (EU) N:o 412/2013 (2) ja erityisesti sen 3 artiklan,
   sekä katsoo seuraavaa:
   A.   AIKAISEMPI MENETTELY

               (1)

               Neuvosto otti 13 päivänä toukokuuta 2013 täytäntöönpanoasetuksella (EU) N:o 412/2013 käyttöön lopullisen polkumyyntitullin Kiinan kansantasavallasta, jäljempänä ’Kiina’, peräisin olevien keraamisten pöytä- ja keittiöesineiden, jäljempänä ’pöytäesineet’, tuonnissa.

               (2)

               Alkuperäisessä tutkimuksessa ilmoittautui suuri määrä kiinalaisia vientiä harjoittavia tuottajia. Sen vuoksi komissio valitsi otoksen tutkittavista kiinalaisista vientiä harjoittavista tuottajista.

               (3)

               Neuvosto otti pöytäesineiden tuonnissa käyttöön 13,1–23,4 prosentin suuruisen yksilöllisen tullin otokseen valittujen yritysten osalta ja 17,9 prosentin suuruisen tullin muiden yhteistyössä toimineiden mutta otoksen ulkopuolisten yritysten osalta.

               (4)

               Lisäksi neuvosto otti käyttöön 36,1 prosentin suuruisen tullin sellaisten kiinalaisten yritysten harjoittamassa pöytäesineiden tuonnissa, jotka eivät ilmoittautuneet eivätkä toimineet yhteistyössä tutkimuksessa.

               (5)

               Täytäntöönpanoasetuksen (EU) N:o 412/2013 3 artiklassa säädetään, että jos jokin uusi kiinalainen vientiä harjoittava tuottaja toimittaa komissiolle riittävää näyttöä siitä, että

                           1)

                           se ei vienyt unioniin keraamisia pöytä- ja keittiöesineitä tutkimusajanjakson aikana 1 päivän tammikuuta 2011 ja 31 päivän joulukuuta 2011 välisenä aikana, jäljempänä ’tutkimusajanjakso’;

                           2)

                           se ei ole etuyhteydessä yhteenkään Kiinassa toimivaan viejään tai tuottajaan, johon sovelletaan kyseisellä asetuksella käyttöön otettuja polkumyyntitoimenpiteitä; ja

                           3)

                           se on tosiasiallisesti vienyt tarkasteltavana olevaa tuotetta unioniin toimenpiteiden perustana olevan tutkimusajanjakson jälkeen tai sillä on peruuttamaton sopimusvelvoite merkittävän tuotemäärän viemiseksi unioniin,

                     mainitun asetuksen 1 artiklan 2 kohtaa voidaan muuttaa myöntämällä asianomaiselle uudelle vientiä harjoittavalle tuottajalle sama painotettu keskimääräinen 17,9 prosentin tulli kuin se, jota sovelletaan yhteistyössä toimineisiin mutta otoksen ulkopuolisiin yrityksiin.

         B.   UUDEN VIENTIÄ HARJOITTAVAN TUOTTAJAN KOHTELUA KOSKEVAT PYYNNÖT

               (6)

               Neljä yritystä ilmoittautui täytäntöönpanoasetuksen (EU) N:o 412/2013 julkaisemisen jälkeen ja väitti täyttävänsä kaikki edellä johdanto-osan 5 kappaleessa mainitut kolme ehtoa ja toimitti näyttöä.

               (7)

               Kaikki neljä yritystä ovat tarkasteltavana olevan tuotteen valmistajia ja viejiä.

               (8)

               Kolme niistä oli olemassa alkuperäisen tutkimuksen aikana mutta ei vienyt unioniin alkuperäisen tutkimusajanjakson aikana.

               (9)

               Neljäs yritys ei ollut olemassa alkuperäisen tutkimuksen aikana eikä näin ollen voinut harjoittaa vientiä tutkimusajanjakson aikana.

               (10)

               Komissio analysoi kaikkien neljän yrityksen toimittaman näytön ja totesi, että niistä kukin täyttää ne kolme kriteeriä, jotka uusien vientiä harjoittavien tuottajien on täytettävä. Näin ollen niiden nimet voidaan lisätä täytäntöönpanoasetuksen (EU) N:o 412/2013 liitteessä I olevaan yhteistyössä toimineiden mutta otoksen ulkopuolisten yritysten luetteloon.

               (11)

               Kyseisille neljälle yritykselle ja unionin tuotannonalalle on ilmoitettu tutkimuksen tuloksista, ja niille annettiin mahdollisuus esittää huomautuksensa. Huomautuksia ei ole saatu.

               (12)

               Tämä asetus on perusasetuksen 15 artiklan 1 kohdalla perustetun komitean lausunnon mukainen,

         ON HYVÄKSYNYT TÄMÄN ASETUKSEN:
   1 artikla
   Lisätään täytäntöönpanoasetuksen (EU) N:o 412/2013 liitteessä I olevaan Kiinan kansantasavallan vientiä harjoittavien tuottajien luetteloon seuraavat yritykset:

               Yritys

               Taric-lisäkoodi

               Liling Taiyu Porcelain Industries Co., Ltd

               B956

               Liling Xinyi Ceramics Industry Ltd.

               B957

               T&C Shantou Daily Chemical Industry Co., Ltd.

               B958

               Jing He Ceramics Co., Ltd

               B959

         2 artikla
   Kuten täytäntöönpanoasetuksen (EU) N:o 412/2013 1 artiklan 3 kohdassa säädetään, yksilöllisen polkumyyntitullin soveltaminen edellyttää, että jäsenvaltioiden tulliviranomaisille esitetään pätevä kauppalasku, joka täyttää kyseisen asetuksen liitteessä II esitetyt vaatimukset. Jos tällaista kauppalaskua ei esitetä, sovelletaan kyseisen asetuksen 1 artiklan 2 kohdan taulukossa mainittua ”kaikkiin muihin yrityksiin” sovellettavaa tullia.
   3 artikla
   Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 24 päivänä heinäkuuta 2014.

            Komission puolesta

            Puheenjohtaja

         José Manuel BARROSO

      (1)  EUVL L 343, 22.12.2009, s. 51.

      (2)  EUVL L 131, 15.5.2013, s. 1.


title: Komission täytäntöönpanoasetus (EU) 2016/1394, annettu 16 päivänä elokuuta 2016, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta annetun täytäntöönpanoasetuksen (EU) N:o 809/2014 muuttamisesta

text:
               19.8.2016

               FI

               Euroopan unionin virallinen lehti

               L 225/50

         KOMISSION TÄYTÄNTÖÖNPANOASETUS (EU) 2016/1394,
   annettu 16 päivänä elokuuta 2016,
   Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta annetun täytäntöönpanoasetuksen (EU) N:o 809/2014 muuttamisesta
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon yhteisen maatalouspolitiikan rahoituksesta, hallinnoinnista ja seurannasta ja neuvoston asetusten (ETY) N:o 352/78, (EY) N:o 165/94, (EY) N:o 2799/98, (EY) N:o 814/2000, (EY) N:o 1290/2005 ja (EY) N:o 485/2008 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1306/2013 (1) ja erityisesti sen 58 artiklan 1 kohdan a–c alakohdan, 59 artiklan 1, 2 ja 5 kohdan sekä 62 artiklan 2 kohdan b alakohdan,
   sekä katsoo seuraavaa:

               (1)

               Komission delegoidun asetuksen (EU) N:o 640/2014 (2) 19 a artiklan 2 kohdassa vahvistetaan säännöt, jotka koskevat alennettuja hallinnollisia seuraamuksia tietyissä pinta-alaperusteisissa tukijärjestelmissä tai tukitoimenpiteissä liian suureksi ilmoitettujen alojen osalta silloin kun tuensaajalle ei ole aiemmin määrätty tällaista seuraamusta kyseisen pinta-alaperusteisen tukijärjestelmän tai tukitoimenpiteen osalta. Järjestelmän väärinkäytön estämiseksi ja tulevien ilmoitusten oikeellisuuden edistämiseksi jäljellä oleva määrä olisi moitteettoman varainhoidon periaatteiden mukaisesti maksettava takaisin, jos tuensaajalle on tulossa jälleen seuraavana hakuvuonna kyseisen asetuksen 19 a ja 21 artiklassa tarkoitettu hallinnollinen seuraamus kyseisen pinta-alaperusteisen tukijärjestelmän tai tukitoimenpiteen osalta. Sen vuoksi on perusteltua säätää ylimääräisistä tarkastuksista kyseisen säännöksen seurantaa varten.

               (2)

               On tarpeen selventää, että komission täytäntöönpanoasetuksen (EU) N:o 809/2014 (3) 50 artiklan 1 kohdassa tarkoitettujen paikalla tehtävien tarkastusten osalta ennakko- tai välimaksut olisi otettava huomioon paikalla tehtäville tarkastuksille vahvistetussa tarkastusten 5 prosentin vähimmäismäärässä. Sen vuoksi kyseisen asetuksen 50 artiklan 1 kohdan toista alakohtaa on asianmukaista muuttaa.

               (3)

               Sen vuoksi täytäntöönpanoasetusta (EU) N:o 809/2014 olisi muutettava.

               (4)

               Suorien tukien komitea ja maaseudun kehittämisen komitea eivät ole antaneet lausuntoa puheenjohtajansa asettamassa määräajassa,

         ON HYVÄKSYNYT TÄMÄN ASETUKSEN:
   1 artikla
   Täytäntöönpanoasetuksen (EU) N:o 809/2014 muuttaminen
   Muutetaan täytäntöönpanoasetus (EU) N:o 809/2014 seuraavasti:

               (1)

               Lisätään 33 a artikla seuraavasti:
               ”33 a artikla
               Ylimääräiset paikalla tehtävät tarkastukset komission delegoidun asetuksen (EU) N:o 640/2014 19 a artiklan 2 kohdassa tarkoitettujen tuensaajien seurantaa varten
               1.   Tuensaajille, joihin on sovellettu komission delegoidun asetuksen (EU) N:o 640/2014 19 a artiklan 2 kohdan mukaisesti alennettua hallinnollista seuraamusta tietyssä pinta-alaperusteisessa tukijärjestelmässä tai tukitoimenpiteessä paikalla tehdyssä tarkastuksessa havaitun liian suureksi ilmoitetun alan vuoksi, tehdään seuraavana hakuvuonna kyseisen pinta-alaperusteisen tukijärjestelmän tai tukitoimenpiteen osalta paikalla seurantatarkastus.
               2.   Edellä 1 kohdassa tarkoitettua paikalla tehtävää seurantatarkastusta ei vaadita, jos asianomaiset viljelylohkot on liian suureksi ilmoitetun alan havaitsemisen perusteella ajantasaistettu havaintovuonna delegoidun asetuksen (EU) N:o 640/2014 5 artiklassa tarkoitetussa viljelylohkojen tunnistusjärjestelmässä.”

               (2)

               Korvataan 50 artiklan 1 kohdan toinen alakohta seuraavasti:
               ”Jos paikalla tehtävän tarkastuksen kohteena olevaan tukitoimeen on saatu ennakko- tai välimaksuja, kyseiset maksut on otettava huomioon ensimmäisessä alakohdassa tarkoitetuissa paikalla tehtävissä tarkastuksissa tarkastettavissa menoissa.”

         2 artikla
   Voimaantulo ja soveltaminen
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
   Sitä sovelletaan 1 päivänä tammikuuta 2016 tai sen jälkeen alkavia hakuvuosia tai palkkiokausia koskeviin suoran tuen hakemuksiin, maaseudun kehittämistukea koskeviin hakemuksiin ja maksupyyntöihin.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 16 päivänä elokuuta 2016.

            Komission puolesta

            Puheenjohtaja

         Jean-Claude JUNCKER

      (1)  EUVL L 347, 20.12.2013, s. 549.

      (2)  Komission delegoitu asetus (EU) N:o 640/2014, annettu 11 päivänä maaliskuuta 2014, Euroopan parlamentin ja neuvoston asetuksen (EU) N:o 1306/2013 täydentämisestä yhdennetyn hallinto- ja valvontajärjestelmän sekä suoriin tukiin, maaseudun kehittämistukeen ja täydentäviin ehtoihin sovellettavien maksujen epäämis- ja perumisedellytysten sekä hallinnollisten seuraamusten osalta (EUVL L 181, 20.6.2014, s. 48).

      (3)  Komission täytäntöönpanoasetus (EU) N:o 809/2014, annettu 17 päivänä heinäkuuta 2014, Euroopan parlamentin ja neuvoston asetuksen (EU) N:o 1306/2013 soveltamissäännöistä yhdennetyn hallinto- ja valvontajärjestelmän, maaseudun kehittämistoimenpiteiden ja täydentävien ehtojen osalta (EUVL L 227, 31.7.2014, s. 69).


title: Komission täytäntöönpanoasetus (EU) 2016/2080, annettu 25 päivänä marraskuuta 2016, rasvattoman maitojauheen myynnin aloittamisesta tarjouskilpailumenettelyllä

text:
               29.11.2016

               FI

               Euroopan unionin virallinen lehti

               L 321/45

         KOMISSION TÄYTÄNTÖÖNPANOASETUS (EU) 2016/2080,
   annettu 25 päivänä marraskuuta 2016,
   rasvattoman maitojauheen myynnin aloittamisesta tarjouskilpailumenettelyllä
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon maataloustuotteiden yhteisestä markkinajärjestelystä ja neuvoston asetusten (ETY) N:o 922/72, (ETY) N:o 234/79, (EY) N:o 1037/2001 ja (EU) N:o 1234/2007 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1308/2013 (1),
   ottaa huomioon Euroopan parlamentin ja neuvoston asetuksen (EU) N:o 1308/2013 soveltamissäännöistä julkisen intervention ja yksityisen varastoinnin tuen osalta 18 päivänä toukokuuta 2016 annetun komission täytäntöönpanoasetuksen (EU) 2016/1240 (2) ja erityisesti sen 28 artiklan ja 31 artiklan 1 kohdan,
   sekä katsoo seuraavaa:

               (1)

               Ottaen huomioon rasvattoman maitojauheen hintatason nykytilanne markkinoilla sekä interventiovarastojen korkea määrä on aiheellista aloittaa rasvattoman maitojauheen myynti julkisista interventiovarastoista tarjouskilpailulla täytäntöönpanoasetuksen (EU) 2016/1240 mukaisesti.

               (2)

               Jotta myyntiä interventiovarastoista voidaan hallinnoida asianmukaisesti, on tarpeen täsmentää päivämäärä, jota ennen myyntiin asetettava rasvaton maitojauhe on pitänyt tuoda julkiseen interventiovarastoon.

               (3)

               Täytäntöönpanoasetuksen (EU) 2016/1240 28 artiklan 4 kohdan b, c ja d alakohdan mukaan on tarpeen vahvistaa tarjousten jättämisjaksot, vähimmäismäärä, josta tarjous voidaan jättää, sekä tarjousta jätettäessä asetettavan vakuuden määrä.

               (4)

               Täytäntöönpanoasetuksen (EU) 2016/1240 31 artiklan 1 kohdan soveltamiseksi on vahvistettava määräajat, joissa jäsenvaltioiden on ilmoitettava kaikki hyväksyttävissä olevat tarjoukset komissiolle.

               (5)

               Jäsenvaltioiden olisi tehokkaan hallinnon varmistamiseksi toimitettava ilmoitukset komissiolle komission asetuksen (EY) N:o 792/2009 (3) mukaisesti.

               (6)

               Maatalouden yhteisen markkinajärjestelyn komitea ei ole antanut lausuntoa puheenjohtajansa asettamassa määräajassa,

         ON ANTANUT TÄMÄN ASETUKSEN:
   1 artikla
   Kohde
   Aloitetaan ennen 1 päivää marraskuuta 2015 interventiovarastoon tuodun rasvattoman maitojauheen myynti tarjouskilpailulla täytäntöönpanoasetuksen (EU) 2016/1240 II osaston III luvussa säädettyjen edellytysten mukaisesti.
   2 artikla
   Tarjousten jättäminen
   1.   Määräaika tarjousten jättämiselle ensimmäisessä osatarjouskilpailussa päättyy 13 päivänä joulukuuta 2016 kello 11.00 (Brysselin aikaa).
   2.   Määräajat tarjousten jättämiselle toisessa ja sitä seuraavissa osatarjouskilpailuissa alkavat edellisen määräajan päättymistä seuraavana ensimmäisenä työpäivänä. Ne päättyvät kunkin kuukauden ensimmäisenä ja kolmantena tiistaina kello 11.00 (Brysselin aikaa). Elokuussa tarjousten jättöaika päättyy kuitenkin neljäntenä tiistaina kello 11.00 (Brysselin aikaa) ja joulukuussa toisena tiistaina kello 11.00 (Brysselin aikaa). Jos tiistai on yleinen vapaapäivä, määräaika päättyy sitä edeltävänä työpäivänä kello 11.00 (Brysselin aikaa).
   3.   Tarjoukset jätetään jäsenvaltioiden hyväksymille maksajavirastoille (4).
   3 artikla
   Tarjouskohtainen määrä ja mittayksikkö
   Rasvattoman maitojauheen vähimmäismäärä, josta tarjous voidaan jättää, on 20 tonnia.
   Tarjouksissa ehdotetun hinnan on koskettava 100:aa kilogrammaa tuotetta.
   4 artikla
   Vakuus
   Kun rasvattoman maitojauheen myymiseksi järjestetyssä tarjouskilpailussa jätetään tarjous, maksajavirastolle, jolle tarjous esitetään, on asetettava vakuus, jonka määrä on 50 euroa tonnilta.
   5 artikla
   Ilmoitukset komissiolle
   Asetuksen (EU) 2016/1240 31 artiklan 1 kohdassa tarkoitettu ilmoitus on tehtävä asetuksen (EY) N:o 792/2009 mukaisesti tämän asetuksen 2 artiklassa tarkoitettuina päivinä viimeistään kello 16.00 (Brysselin aikaa).
   6 artikla
   Voimaantulo
   Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.

      Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
      Tehty Brysselissä 25 päivänä marraskuuta 2016.

            Komission puolesta,

            puheenjohtajan nimissä

         Phil HOGAN

            Komission jäsen

      (1)  EUVL L 347, 20.12.2013, s. 671.

      (2)  EUVL L 206, 30.7.2016, s. 71.

      (3)  Komission asetus (EY) N:o 792/2009, annettu 31 päivänä elokuuta 2009, yhteisen markkinajärjestelyn, suorien tukien järjestelmän, maataloustuotteiden menekinedistämisenja syrjäisimpiin alueisiin ja Egeanmeren pieniin saariin sovellettavien järjestelyjen täytäntöönpanemiseksi jäsenvaltioiden komissiolle toimittamien tietojen ja asiakirjojen tiedoksiantamista koskevista yksityiskohtaisista säännöistä (EUVL L 228, 1.9.2009, s. 3).

      (4)  Maksajavirastojen osoitteet ovat saatavilla Euroopan komission verkkosivustolla http://ec.europa.eu/agriculture/milk/policy-instruments/index_en.htm